Pta-water: ‘Paniek gesaai’ op sosiale mediaArgieffoto: Wikimedia Boodskappe wat die ronde op sosiale media doen omtrent die stand van Pretoria se waterreservoirs is nie akkuraat nie. “Hierdie persentasies was eens op ŉ tyd korrek, maar kan nie vertrou word nie omdat die persentasies letterlik van minuut tot minuut verander,” het Darryl Moss, DA-burgermeesterskomiteelid in die Tshwane-metro, gesê. “Daar word soms paniek gesaai waar dit nie nodig is nie. Mense weet nie hoe om hierdie syfers te interpreteer nie. Dit het te doen met die hoogte van die reservoir, die drukking, die verspreiding van die pypnetwerk ensovoorts,” het Moss gesê. Rand Water het sowat twee weke gelede alle metro’s se watertoevoer met 15% verminder weens die droogte. Daar is ŉ sogenaamde drukklep op alle reservoirs geplaas. “Dit gaan nie oor hoe leeg die reservoirs is nie, dit gaan oor die drukklep wat deur Rand Water aangebring is,” het Moss gesê. “Hulle het die klep toegedraai. Wanneer daardie klep weer oopgedraai word, moet die vloei gereguleer word om goed soos ‘water hammer’ (wanneer jy die pype in jou dak kan hoor en water by die kraan uitspoeg) en gevolglike skade aan pype te voorkom.” Moss voer aan hulle is daagliks in kontak met Rand Water om die drukklep gelig te kry op sekere reservoirs. “Hulle het byvoorbeeld gister die drukklep op Eldoraigne se reservoir gelig. Ons moet nou leer om met minder water oor die weg te kom. Dit gaan daaroor om die watervlakke te bestuur.” Rand Water verskaf die meeste van die stad se water en het reeds waterbeperkings ingestel nadat die departement van waterwese en sanitasie op 12 Augustus in die Staatskoerant aangekondig het waterbeperkings van 15% moet in die geïntegreerde Vaalrivierstelsel-gebied ingestel word weens onvoldoende reënval in die opvanggebied en lae damvlakke. Moss voeg by dat daar ook ander faktore is wat ŉ rol speel in die verskaffing van water. “Daar het byvoorbeeld Dinsdag ŉ brandkraan gebars in Lotus-Gardens. Ons vermoed iemand het dalk daarin vasgery. Dit was uiteraard ŉ noodgeval en ons kon nie die inwoners waarsku dat daar nie water gaan wees nie.” Inwoners word weer eens gemaan om by die maatreëls te hou wat ingestel is. As hulle dit nie doen nie “sal die metro gedwing word om tariewe te verhoog en polisiëring en beurtwater toe te pas. Voorlopig vra ons net Tshwane-inwoners se samewerking” Die beperkings, in terme van die stad se waterverskaffingsregulasies, behels onder meer dat tuine nie tussen 06:00 en 18:00 met munisipale water deur ŉ tuinslang of sproeier natgelei mag word nie. Voertuie mag ook nie met ŉ tuinslang gewas word nie en swembaddens mag nie gevul word nie.